太一宮祭迴馬上偶作寄韓德純道士
作者：王禹偁
朝代：宋

paragraphs: 去年暨今夏，承詔祠天神。
昔當摇落時，宮葉紅紛紛。
此來芳春暮，宮草青蓁蓁。
三日奉齋潔，百骸祛垢氛。
御署致恭虔，天香何絪縕。
監祀黄門郎，攝官紫微臣。
松枝拂劍佩，樹影光搢紳。
燈燭晃白晝，香花藹清芬。
金殿禮神仙，瑶壇醮星辰。
至誠不爲己，玄鑒當福仁。
質明祀事畢，復命趨紫宸。
揚鞭入村落，緩轡聊逡巡。
麥田少時雨，蠶月無閒人。
自慚懷祿仕，蠹此力穡民。
又拋三洞趣，來入九衢塵。
不如韓道士，長此養天真。